Ir-Regolament tal-Kummissjoni (KE) Nru 37/2004
tad-9 ta' Jannar 2004
li jemenda r-Regolament tal-Kunsill (KE) Nru 747/2001 fir-rigward ta' kwoti tat-tariffi tal-Komunità u kwantitajiet ta' referenza għal ċerti prodotti agrikoli li joriġinaw fil-Marokk
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 747/2001 tad- 9 ta' April 2001 li jipprovdi għall-amministrazzjoni tal-kwoti tat-tariffa tal-Komunità u tal-kwantitajiet ta' referenza għall-prodotti eliġibbli għall-preferenzi bħala riżultat tal-ftehim ma' ċerti pajjiżi tal-Mediterran u r-Regolamenti ta' abrogazzjoni (KE) Nru 1981/94 u (KE) Nru 934/95 [1], u partikolarment l-Artikolu 5(1)(b) tiegħu,
Billi:
(1) Ftehim fil-forma ta' Skambju ta' Ittri kien deċiż fit-22 ta' Diċembru 2003 bejn il-Komunità Ewropea u r-Renju tal-Marokk li jikkonċerna miżuri ta' liberalizzazzjoni reċiproka u t-tibdil tal-Protokolli 1 u 3 tal-Ftehim ta' Assoċjazzjoni bejn il-KE u l-Marokk. Dak il-Ftehim ġdid japplika mill-1 ta' Jannar 2004, bl-eċċezzjoni ta' l-Artikoli 2, 4 u 5 tal-Protokoll 1 ġdid ta' l-agrikoltura, hawnhekk iżjed 'il quddiem "il-Protokoll 1 il-ġdid", li jikkonċerna l-arranġamenti applikabbli lill-importazzjonijiet fil-Komunità ta' prodotti agrikoli li joriġinaw fil-Marokk. Dawk l-artikoli japplikaw mill-1 ta' Ottubru 2003 fir-rigward tal-konċessjonijiet provduti għat-tadam.
(2) Il-Protokoll 1 il-ġdid jipprovdi għal konċessjonijiet tariffarji ġodda u għal bidliet fil-konċessjonijiet eżistenti mniżżlin fl-Anness II tar-Regolament (KE) Nru 747/2001, fejn xi wħud minnhom jaqgħu fil-kwoti tat-tariffi u kwantitajiet ta' referenza tal-Komunità.
(3) Għal ċerti prodotti agrikoli li għalihom il-konċessjonijiet tariffarji eżistenti japplikaw fi kwantitajiet ta' referenza, il-Protokoll 1 il-ġdid jipprovdi għall-eżenzjoni ta' dazji doganali fi kwoti ta' tariffi jew għall-eżenzjoni ta' dazji doganali għal volumi kbar ħafna.
(4) Biex jimplimenta l-konċessjonijiet tariffarji pprovduti fil-Protokoll 1 il-ġdid, hu neċessarju li jiġi emendat ir-Regolament (KE) Nru 747/2001.
(5) Sabiex jiġu kkalkolati l-kwoti tat-tariffi għall-ewwel sena ta' applikazzjoni, għandu jkun provdut illi, ħlief għat-tadam ta' kodiċi NM 07020000, fejn il-perjodu tal-kwota jibda qabel id-data minn meta l-Ftehim il-ġdid jibda jopera, l-volumi tal-kwota tat-tariffa jridu jitnaqqsu bi proporzjon għal dik il-parti tal-perjodu li kien diġà għadda qabel dik id-data.
(6) Sabiex tiffaċilita l-immaniġjar ta' ċerti kwoti tat-tariffi eżistenti provduti fir-Regolament (KE) Nru 747/2001, il-kwantitajiet importati fil-qafas ta' dawk il-kwoti għandhom jiġu kkunsidrati għall-ħlas fuq il-kwoti tat-tariffi miftuħa skond ir-Regolament (KE) Nru 747/2001, kif emendat b'dan ir-Regolament.
(7) Il-Ftehim il-ġdid jipprovdi li kwoti tat-tariffi għal tadam frisk jew imkessaħ għandhom japplikaw mill-1 ta' Ottubru 2003. Il-kwantitajiet li kienu tpoġġew f'ċirkolazzjoni libera fil-Komunità mill-1 ta' Ottubru 2003 bil-vantaġġ tal-kwoti tat-tariffi eżistenti għal tadam frisk jew imkessaħ bħala riżultat tar-Regolament (KE) Nru 747/2001, għandhom għalhekk jiġu kkunsidrati għall-ħlas bi kwoti tat-tariffi miftuħa skond ir-Regolament (KE) Nru 747/2001, kif emendat b'dan ir-Regolament.
(8) Taħt il-Protokoll 1 il-ġdid, il-volum tal-kwota tat-tariffa addizjonali għal tadam frisk u mkessaħ applikabbli mill-1 ta' Novembru sal-31 ta' Mejju għandha tiddependi kull sena fuq il-volum totali ta' tadam li joriġina mill-Marokk u li tpoġġew f'ċirkolazzjoni libera fil-Komunità matul il-perjodu preċedenti mill-1 ta' Ottubru sal-31 ta' Mejju. Konsegwentement, il-Kummissjoni trid, qabel l-1 ta' Novembru ta' kull sena, tirrevedi l-volumi imqiegħda f'ċirkolazzjoni libera matul il-perjodu preċedenti mill-1 ta' Ottubru sal-31 ta' Mejju, u trid tadotta dispożizzjonijiet biex timplimenta xi aġġustament neċessarju tal-volum tal-kwota tat-tariffa addizzjonali.
(9) Għall-kwoti tat-tariffi għal tadam frisk jew imkessaħ, għandha tkun provduta skond il-Protokoll 1 il-ġdid li, matul kull staġun ta' importazzjoni mill-1 ta' Ottubru sal-31 ta' Mejju, kwantitajiet mhux użati tal-kwoti tat-tariffi ta' kull xahar jistgħu jkunu trasferiti f'żewġ dati speċifiċi għall-kwota tat-tariffa addizzjonali applikabbli għal dak l-istaġun ta' importazzjoni.
(10) Skond il-Protokoll 1 il-ġdid, il-volumi ta' kwoti tat-tariffi għal ċerti prodotti għandhom jiżdiedu mill-1 ta' Jannar 2004 sa l-1 ta' Jannar 2007, fuq bażi ta' erba' rati annwali u indaqs, kull waħda tikkorrispondi għal 3 % ta' dawk il-volumi.
(11) Minħabba li d-dispożizzjonijiet provvduti f'dan ir-Regolament iridu japplikaw mid-data ta' l-applikazzjoni tal-Ftehim il-ġdid, huwa xieraq li dan ir-Regolament jiġi fis-seħħ kmieni kemm jista' jkun.
(12) Il-miżuri provvduti f'dan ir-Regolament huma skond l-opinjoni tal-Kumitat tal-Kodiċi tad-Dwana,
ADOTTAT DAN IR-REGOLAMENT:
Artikolu 1
Ir-Regolament (KE) Nru 747/2001 qiegħed jiġi emendat kif ġej:
1. L-Artikolu 3a li ġej huwa mdaħħal:
"Artikolu 3
Dispożizzjonijiet speċjali għall-kwotas tat-tariffa għat-tadam li joriġina fil-Marokk
Għat-tadam ta' kodiċi NM 07020000 impoġġi f'ċirkolazzjoni libera f'kull perjodu mill-1 ta' Ottubru sal-31 ta' Mejju (hawnhekk iżjed "il quddiem" staġun ta' importazzjoni') ġbid fuq il-kwoti tat-tariffi ta' kull xahar applikabbli taħt ordni Nru 09.1104 mill-1 ta' Ottubru sal-31 ta' Diċembru u mill-1 ta' Jannar sal-31 ta' Marzu rispettivament, għandhom jitwaqqfu kull sena fil-15 ta' Jannar u fit-tieni jum ta' xogħol fil-Kummissjoni wara l-1 ta' April. Fil-ġurnata tax-xogħol li jmiss fil-Kummissjoni, s-servizzi tal-Kummissjoni iridu jiddeterminaw il-bilanċ ta' dawk il-kwoti tat-tariffa mhux użati u jridu jagħmluha disponibbli fil-kwota tat-tariffa addizzjonali applikabbli għal dak l-istaġun ta' importazzjoni taħt in-numru ta' l-ordni 09.1112.
Mid-dati li fihom l-kwoti tat-tariffi ta' kull xahar ġew imwaqqfa, kull abbozzi retroattivi minn kull kwoti tat-tariffi tax-xahar mwaqqfin u kull volumi li ma ntużawx u treġġgħu lura lil xi kwoti tat-tariffi mwaqqfin fix-xahar għandhom isiru fuq il-kwota tat-tariffa addizzjonali applikabbli għal dak l-istaġun ta' importazzjoni."
2. L-Anness II hu mibdul bit-test imdaħħal fl-Anness ta' dan ir-Regolament.
Artikolu 2
1. Għall-perjodu tal-kwota li għadu kif infetaħ fl-1 ta' Jannar 2004, il-kwantitajiet li skond ir-Regolament (KE) Nru 747/2001 tpoġġew f'ċirkolazzjoni libera fil-Komunità fil-kwoti tat-tariffi bin-numri ta' l-ordni 09.1115, 09.1122, 09.1130, 09.1133, 09.1135, 09.1136 u 09.1137, għandhom jiġu kkunsidrati għall-ħlas fuq il-kwoti tat-tariffa rispettivi stabbiliti fl-Anness II tar-Regolament (KE) Nru 747/2001, kif emendat b'dan ir-Regolament.
2. Il-kwantitajiet ta' tadam tal-kodiċi NM 07020000 li skond ir-Regolament (KE) Nru 747/2001 tpoġġew f'ċirkolazzjoni libera fil-Komunità mill-1 ta' Ottubru 2003 fi kwotas tat-tariffa bin-numri ta' l-ordni 09.1116, 09.1189 u 09.1190, għandhom jiġu kkunsidrati għall-ħlas fuq il-kwoti tat-tariffa miftuħa għal dawk il-prodotti minn dik id-data skond l-Anness II tar-Regolament (KE) No 747/2001, kif emendat b'dan ir-Regolament.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan għandu japplika mill-1 ta' Jannar 2004, bl-eċċezzjoni tal-kwoti tat-tariffa indikati fit-tielet u r-raba' paragrafu.
Il-kwoti tat-tariffi taħt in-numru ta' l-ordni 09.1104 għal tadam ta' kodiċi NM 07020000 għandhom japplikaw mill-1 ta' Ottubru 2003.
Il-kwota tat-tariffa taħt in-numru ta' l-ordni 09.1112 għal tadam ta' kodiċi CN 07020000 għandhom japplikaw mill-1 ta' Novembru 2003.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta' Jannar 2004.